朱友倫
『舊五代史』 (梁書 巻十二 宗室列伝二)
密王友倫,幼聰悟,喜筆札,曉聲律。及長,好騎射,有經度之智,太祖毎奇之,曰:「吾家千里駒也」。年十九,為宣武軍校。
景福初,充元從騎軍都將,尋表為右武衛將軍,漸委戎事。太祖征兗、鄆,友倫勒所部兵收聚糧穀,以濟軍須。幽、滄軍至内黄,友倫前鋒夜渡河撃賊,奪馬千匹,擒斬甚眾。因引兵往八議關,逢晋軍萬餘騎,友倫乃分布兵士,多設疑軍,因聲鼓誓眾,士伍奮躍,追斬數十里。其後李罕之請以上黨來歸,為晋軍所圍。太祖遣友倫總歩騎數萬,越險救應,遂大破晋軍。唐朝加檢校司空、守藤州刺史。
天復元年,岐、隴用兵,晋人乘虚侵於北鄙。友倫率徒兵三萬,徑往礬山,晋人望塵奔逸。友倫與氏叔琮等躡其轍,追至太原,摩壘挑戰,獲牛馬萬餘。
二年,領所部兵西赴鳳翔,前後累接戰。
三年,昭宗歸長安,制授友倫寧遠軍節度使、檢校司徒,賜號迎鑾毅勇功臣。及太祖東歸,留友倫宿衛京師。歳餘,因會賓撃鞠,墜馬而卒。昭宗輟視朝一日,詔贈太傅,歸葬於碭山縣。
開平初,有司上言曰:「東漢受命,伯升預其始謀;西周尚親,叔虞荷其封邑。故皇兄存,凋零霜露,綿歴歳時,恩莫逮於陟岡,禮方弘於事日。皇姪故邕州節度使友寧、故容州節度使友倫,頃因締搆,倶習韜鈐,並以戰功,歿於王事,永言帶礪,合議封崇」。
表示
編集